**Правила за коришћење база популационих истраживања које координира и спроводи Институт за јавно здравље Србије „Др Милан Јовановић Батут”**

Сви истраживачи могу да поднесу захтев за коришћење база популационих истраживања које координира и реализује Институт за јавно здравље Србије „Др Милан Јовановић Батут” у складу са дефинисаном процедуром и правилима.

Процедура и правила односе се на све истраживаче који нису део истраживачког тима конкретног истраживања које реализује Институт.

1. База података истраживања Института је доступна истраживачима који нису део истраживачког тима конкретног истраживања након објављивања основних резултата истраживања.

2. База података истраживања Института није доступна у целости на захтев истраживача који нису део истраживачког тима конкретног истраживања, већ је доступан само део података у складу са попуњеним формуларом.

3. Најмање један истраживач из истраживачког тима Института треба да има консултативну /коауторску/менторску улогу у изради публикације (апстракт, мастер рад, докторска дисертација, рад специјализације/уже специјализације, прегледни рад, оригинални научни рад) коју припрема истраживач који од Института тражи базу података.

4. Неопходно је да сви истраживачи који користе базе података истраживања Института, без обзира за коју намену се подаци користе (апстракт, мастер рад, докторска дисертација, рад специјализације/уже специјализације, прегледни рад, оригинални научни рад) наведу извор података у одељку „Захвалност” (енгл. *acknowledgement*), у складу са инструкцијом коју обезбеђује координатор конкретног истраживања или члан истраживачког тима.

5. Захтев истраживача који нису део истраживачког тима Института подноси се Етичком одбору Института заједно са формуларом доступним на сајту Института. Етички одбор разматра поднети захтев у складу са својом процедуром, поштујући правила усвојена од стране Научног већа Института.

6. База података истраживања Института се може користити само у сврхе наведене у формулару захтева. Коришћење базе података истраживања Института се одобрава само особама наведеним у формулару захтева и базе података истраживања Института се не смеју делити и користити од стране других истраживача.

7. База података истраживања Института се не може користити у комерцијалне сврхе, нити уколико je истраживање које спроводи институција/истраживач подржано од стране дуванске, индустрије производње алкохолних пића, приређивача игара на срећу и фармацеутских компанија.

8. Уколико податке базе истраживања Института тражи институција, важе иста правила као и за истраживаче.